Anika Smit: Staat roep nuwe getuie ná pa se onthullingDie nuwe belanghebbende in die saak, Ryno Brink, Woensdag in die hof. Foto: Phillip Bruwer Bewerings wat Dinsdag tydens die geregtelike ondersoek na die moord op Anika Smit (17) in die hof aan die lig gekom het, het daartoe gelei dat nog ŉ persoon Woensdag as ŉ belanghebbende in die ondersoek bygevoeg is. Die geregtelike ondersoek is in September 2015 deur landdros Pierre Wessels in die Pretoria-Noord-landdroshof van stapel gestuur nadat die polisie se ondersoek na die moord doodgeloop het. Die belanghebbendes in die ondersoek was tot dusver Anika se pa, Johan Smit, Anika se ma, Charlotte Eksteen, ŉ ekskêrel, Nico Venter, en twee destydse skoolmaats, Damian Treeby en André van Wyk. Maroela Media het Dinsdag berig hoe Anika se pa ná sy dogter se wrede moord, op 10 Maart 2010 by hul huis in Theresapark in die noorde van Pretoria, begin het om aantekeninge wat van datums voorsien is te neem in ŉ poging om geregtigheid vir sy dogter se moord te probeer vind. Skokkende inligting het Dinsdag tydens kruisondervraging van Anika se vriendin, Hanrika Beukes, in die hof aan die lig gekom toe die hof gehoor het Anika was in ŉ stadium swanger en moes ŉ aborsie ondergaan. Die hof het ook gehoor hoe ene Ryno Brink glo by die saak betrokke was en glo Venter se hulp ontbied het op die dag van haar moord. Brink was vermoedelik ŉ vriend van Venter en ŉ voormalige skoolmaat van Anika. Hy is Woensdag geroep om in hof te kom getuig. Volgens Smit se aantekeninge, wat deur sy prokureur Stef Kruger as ŉ bewysstuk ingedien is, het Beukes glo op Donderdag 8 Julie 2010 met Smit gepraat en gesê sy het gehoor dat Brink blykbaar gesê het hy was daar [by Anika se huis] die dag van haar moord. Smit se aantekening lees verder: “Sy [Beukes] het gesê hy [Brink] wou seks gehad het. Toe sy geweier het, het hy haar in die gesig geslaan en haar neus gebreek. Anika het blykbaar in haar kamer ingehardloop en die deur probeer toedruk. Wat daarna??? [sic]. Charlotte Eksteen, Anika se ma, Woensdag buite die hof. Foto: Phillip Bruwer “Toe het Ryno blykbaar vir Nico gebel wat ook hiernatoe gekom het. Volgens haar storie is daar vyf persone betrokke wat ek betwyfel, want hoe meer mense hoe groter die kans om aandag te trek. Die siener praat van drie persone. Ek weet nie waar sy aan die storie kom nie, ek het haar ook nie gevra nie.” Dit is nie in die stadium duidelik na wie Smit as “die siener” verwys nie. Beukes, tans ŉ sersant in die polisie se forensiese eenheid in Silverton wie se pa ŉ kaptein vir die Valke is, het ten sterkste ontken dat sy ooit dié gesprek met Smit gehad het. Sy het getuig sy kan nie aan ŉ rede dink hoekom Smit dié aantekening sou opmaak nie. Sy het gesê sy het in daardie stadium glad nie vir Venter of Brink geken nie. Sy het wel erken sy het een keer ná Anika se moord vir Smit besoek en was vir sowat tien minute in die huis saam met hom voordat sy weer gery het. Die hof het ook vroeër gehoor hoe haar pa glo kontak met die destydse ondersoekbeampte van die moordsaak gehad het en glo foto’s van die moordtoneel in ŉ kluis in sy huis aangehou het. Aanklaer Tania Carstens het in die hof aangedui dat dit die staat se voorneme is om Brink as ŉ getuie te roep nadat die stellings en bewerings van sy betrokkenheid Dinsdag deur die oorledene se pa geopenbaar is. Johan Smit, Anika se pa, Woensdag in die hof. Foto: Phillip Bruwer “Sou die implikasie egter wees dat die hof bevind dat Brink as ŉ belanghebbende verklaar word, is dit in sy beste belang as hy ŉ regsverteenwoordiger kry. Hy het ook reeds twee verklarings ingedien wat teenstrydig is. Die eerste verklaring was as alibi vir Venter wat verskil van ŉ tweede verklaring. Die implikasie daarvan is dat dit moontlik kan neerkom op meineed of regsverydeling sou die staat dit oorweeg om hom strafregtelik te vervolg. Dit sal dus beter vir sy regte as ŉ getuie wees as hy behoorlike regsverteenwoordiging kry,” het Carstens gesê. Wessels het gesê dit is die eerste keer wat Brink as ŉ persoon van belang in die ondersoek geïdentifiseer is. “Daar is nog geen ander verklarings of bewyse wat hom met die saak verbind nie, buiten gister se openbaring. Die hof gaan hom egter as ŉ belanghebbende by die ondersoek voeg. Ons kan dus nie verder met die aangeleentheid voortgaan as sy regsverteenwoordiging nie uitgeklaar is nie,” het Wessels gesê. Anton van Staden, vir Venter, asook adv. Corrie Nieuwenhuys, Treeby en Van Wyk se regsverteenwoordiger, en Kruger het saamgestem dat dit in Brink se beste belang sal wees as hy ŉ regsverteenwoordiger aanstel. Brink het aangedui hy is van plan om met ŉ prokureur in gesprek te tree en sou hy nie regsverteenwoordiging kan bekostig nie, dat hy om regshulp sal aansoek doen. Wessels het die saak tot September uitgestel sodat Brink regsverteenwoordiging kan kry. Die inligting in die saak sal aan sy verteenwoordiger verskaf word waarna ŉ nuwe datum bepaal sal word vir die geregtelike ondersoek om voort te gaan. Lees alle vorige berigte oor Anika Smit op Maroela Media.